卜居
作者：朱熹
朝代：宋

paragraphs: 卜居屏山下，俯仰三十秋。
終然村墟近，未愜心期幽。
近聞西山西，深谷開平疇。
茅茨十數家，清川可行舟。
風俗頗淳朴，曠土非難求。
誓捐三徑資，往遂一壑謀。
伐木南山巔，結廬北山頭。
耕田東溪岸，濯足西溪流。
朋來即共歡，客去成孤遊。
靜有山水樂，而無身世憂。
著書俟來哲，補過希前脩。
茲焉畢暮景，何必營菟裘。